Cithaeronidae

Se systematisk inndeling

Cithaeronidae er en gruppe (familie) av edderkopper som tilhører undergruppen Entelegynae i gruppen Araneomorphae.

 Utseende 
Små til middelsstore (3,5–8 mm), blekt gulaktige edderkopper. Forkroppen er rundet sett ovenfra, brått tilsmalnet foran (smalt hode). De åtte øynene er forholdsvis store og ordnet i to rader som krummer forover i midten. Det midtre, bakre øyeparet er uregelmessige i formen, et særtrekk for gruppen Gnaphosoidea. Bakkroppen er oval. Familien kjennetegnes av visse særtrekk ved spinnvortene, blant annet er det ytterste paret kjegleformede, ikke sylindriske som hos de fleste andre Gnaphosoidea. Beina er temmelig lange, føttene har flere "falske ledd".

 Levevis 
De er svært raske, nattaktive jegere som tilbringer dagen i et silkehylster under en stein. De finnes helst på varme, tørre, steinete steder.

 Utbredelse 
Familien forekommer i Nord- og Sentral-Afrika, i Hellas i Europa, og i Midtøsten, India og Malaysia. De er også funnet i Brasil og det nordlige Australia, men dette skyldes trolig at de er innført med mennesker.
Funnene av denne familien er meget spredte, men det kan kanskje skyldes at disse nokså små, nattaktive edderkoppene lever i et ugjestmildt miljø der det sjelden blir lett etter dem. En av dem relativt få samlere som har funnet denne familien antyder at årsaken til at de blir så sjelden samlet inn, er at de er så kjappe at de vanligvis slipper unna samleren.

 Systematisk inndeling 

 Klasse edderkoppdyr, Arachnida
 Orden edderkopper, Araneae
 Underorden Opisthothelae 
 Gruppe araneomorfe edderkopper, Araneomorphae
 Gruppe Neocribellata
 Gruppe Entelegynae
 Gruppe Dionycha
 Overfamilie Gnaphosoidea
 Familie Cithaeronidae Simon, 1893
 Slekten Cithaeron O. P-Cambridge, 1872
 Cithaeron delimbatus Strand, 1906 — Øst-Afrika
 Cithaeron indicus Platnick & Gajbe, 1994 — India
 Cithaeron jocqueorum Platnick, 1991 — Elfenbenskysten
 Cithaeron praedonius O. P.-Cambridge, 1872 — Hellas, Libya til Malaysia, Australia og Brasil
 Cithaeron reimoseri Platnick, 1991 — Etiopia
 Slekten Inthaeron Platnick, 1991
 Inthaeron rossi Platnick, 1991 — India

 Kilder 
 Platnick, N.I. (1991) A revision of the ground spider family Cithaeronidae (Araneae, Gnaphosoidea). American Museum Novitates 3018.

 Carvalho, L.S., Bonaldo, A.B. og Brescavit, A.D. (2007) The first record of the family Cithaeronidae (Araneae, Gnaphosoidea) to the New World. Revista Brasileira de Zoologia 24. Med foto av Cithaerion praedonius. 

 Eksterne lenker 


Kategori:Edderkopper
Kategori:Edderkoppdyr formelt beskrevet i 1893
Kategori:Dyr formelt beskrevet av Eugène Simon